Podcast-, zene- és könyvajánló diákoknak

A vizsgaidőszak, a beadandók és a diákmelók között néha elkél egy kis mentális szünet – akár 20 perc séta, akár egy hosszabb esti levezetés formájában. Ehhez hoztunk most egy olyan gyűjtést, amelyben podcasteket, zenéket és könyveket ajánlunk. Feltöltenek, inspirálnak, vagy egyszerűen csak jól szórakozhatsz közben.

Podcast ajánló – ha szórakozás közben is szeretnél tanulni valamit

Képtelen Krónikák

A Képtelen Krónikák lényege egy nagyon egyszerű, de annál szórakoztatóbb felállás: hárman ülnek a mikrofon mögött, közülük egy valaki készül egy furcsa, kevésbé ismert történelmi sztorival, a másik két műsorvezető pedig teljesen felkészületlenül reagál – sok humorral, néha már-már trollkodással.

Mit kapsz tőle? Rövid, elképesztően vicces történelmi sztorikat; laza beszélgetéseket; olyan infókat, amik tuti nem voltak benne a töri könyvedben.

Ha érdekel a történelem, vagy csak szereted a jó sztorikat, a KK tökéletes választás

Csúnyarosszmajom

A Csúnyarosszmajom műsorvezetői beküldött kérdéseket igyekeznek megválaszolni legjobb tudásuk szerint. Számos gyakorlatias kérdés, de jó pár életfilozófiai kérdés is felmerül. Tudomány, humor, életfilozófia – minden van benne.

Miért ajánljuk? Intelligens, mégis laza; egy óra alatt sokat fogsz nevetni és tanulni is.

Zeneajánló – magyar és angol kedvencek

La Suzi – friss, őszinte, nagyon mai

La Suzi az utóbbi évek egyik legizgalmasabb hazai előadója: szövegei személyesek, humorosak és néha fájdalmasan pontosak. Az utóbbi időben főleg italodiszkó stílusban alkotnak így tehát, ha valami bulis, mégis átélhető zenét keresel, ami tökéletes társ a mindennapokban náluk jobb választást nehezen találsz.

Lorde – Melodrama

Ha egyszer meghallgatod a Melodrama albumot, valószínűleg még hetekig visszhangzik benned. Lorde generációs himnuszokat ír: a magány, a bulik, a fiatalság, az átalakulások albumát kapod – olyan hangzással, amit tanulás közben és hosszú estéken is ugyanolyan jól esik hallgatni.

Fiona Apple – különös, zseniális, őszinte

Fiona Apple zenéje nem háttérzene – valami olyasmi, mint egy érzelmi puzzle, amit meghallgatva mindig találsz egy új darabot. Ha szereted a mély, művészi experimentális pop alkotásokat, akkor ő kötelező. Tanuláshoz talán túl intenzív, de sétákhoz vagy levezetéshez tökéletes.

Könyvajánló – kikapcsol és egy másik világba repít

Elif Batuman: A félkegyelmű

Batuman regénye egyszerre ironikus, okos és elképesztően szerethető. Egy egyetemista lány szemén keresztül látjuk a felnövést, a tanulás és a kapcsolatok útvesztőit – pont olyan helyzeteket, amit bármelyik diák átérzett már.

Miért jó?

könnyű olvasni, de közben mély,

a könyv második fele Magyarországon jászódik,

akik humán területen tanulnak, különösen otthon érzik magukat benne.

Szabó Magda: Az ajtó

Klasszikus, de olyan, amit egyszerűen muszáj elolvasni. Szabó Magda műve két nő kapcsolatáról szól, és olyan kérdéseket boncolgat, mint a bizalom, a hatalom és az emberi játszmák. Nem hosszú, de nagyon erős élmény – különösen, ha tanulsz irodalmat, társadalomtudományt vagy csak szereted a karaktervezérelt történeteket.

Miért jó, ha van egy kulturális „menekülőútvonalad”?

Diákként néha nehéz megtalálni a pihenés és a teljesítmény közötti egyensúlyt. Egy jó podcast, egy inspiráló album vagy egy izgalmas könyv segít:

kikapcsolni pár percre,

fenntartani a motivációt,

elviselni a vizsgastresszt,

vagy egyszerűen feltöltődni két beadandó között.

Nem kell több órát rászánni – már 10–15 perc is csodákat tesz.

Ha szeretnél egy kis extra pénzt is a kedvenc zenéidre, könyveidre vagy podcast-előfizetésedre, a Műisznél bármikor találsz rugalmas diákmunkát, ami jól passzol az egyetemi óráidhoz.